

Fundació Caixa Ontinyent posa en marxa la primera edició del concurs “fes la teua escola més sostenible!”

**Està destinat a alumnes de 1r i 2n d'ESO de la Comunitat Valenciana, i té com a objectiu implicar els estudiants en la millora de la sostenibilitat del seu centre educatiu.**

Fundació Caixa Ontinyent ha posat en marxa “Fes la teua escola més sostenible!”, la primera edició del concurs de sostenibilitat destinat a alumnes de 1r i 2n d'ESO, l'objectiu del qual és motivar als estudiants i implicar-los en la millora de la sostenibilitat en el seu entorn escolar. Els alumnes hauran de proposar accions concretes per al seu centre educatiu com pràctiques de reducció de consum d'energia, optimització de l'ús de l'aigua, foment del reciclatge o millora de les àrees verdes.

El concurs constarà de tres fases: una primera de formació, en la qual es realitzarà un taller per a aproximar-los a coneixements bàsics relacionats amb la sostenibilitat; una segona d'ideació i presentació del projecte, a partir del qual el jurat estudiarà i seleccionarà els equips que passen a la final; i una tercera d'elaboració completa i presentació definitiva del projecte, una versió més detallada en la forma creativa que els alumnes consideren i que es presentaran en una final davant el jurat.

L'equip que resulte guanyador aconseguirà 800 euros per a accions relacionades amb la sostenibilitat, com un kit ecològic, una activitat a l'aire lliure o una aportació per a la implementació real de la seua proposta a l'escola. I l'equip finalista en segona posició rebrà 400 euros per al mateix fi.

Podran participar en el concurs tots els alumnes de 1r i 2n d'ESO de la Comunitat Valenciana, per a la qual cosa hauran d'emplenar el formulari d'inscripció disponible en la web de la Fundació Caixa Ontinyent.

**Ontinyent, 3 de desembre de 2024**